CELEX: 32020D1219
Language: et
Date: 2020-08-20 00:00:00
Title: Komisjoni otsus (EL) 2020/1219, 20. august 2020, millega lubatakse Itaalial pikendada Euroopa Parlamendi ja nõukogu määruse (EL) 2020/698 artiklis 2 sätestatud teatavaid tähtaegu (Ainult itaaliakeelne tekst on autentne)

26.8.2020   
               
               
                  ET
               
               
                  Euroopa Liidu Teataja
               
               
                  L 277/16
               
            
         KOMISJONI OTSUS (EL) 2020/1219,
         20. august 2020,
         millega lubatakse Itaalial pikendada Euroopa Parlamendi ja nõukogu määruse (EL) 2020/698 artiklis 2 sätestatud teatavaid tähtaegu
         (Ainult itaaliakeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. mai 2020. aasta määrust (EL) 2020/698, milles sätestatakse konkreetsed ja ajutised meetmed seoses COVID-19 puhanguga ning milles käsitletakse teatavate tunnistuste, litsentside ja lubade uuendamist ja pikendamist ning teatavate korraliste kontrollide ja koolituste edasilükkamist teatavates transpordialaste õigusaktide valdkondades, (1) eriti selle artikli 2 lõiget 5,
         ning arvestades järgmist:
         
                     (1)
                  
                  
                     Määruse (EL) 2020/698 artikli 2 lõikega 1 pikendatakse tähtaegu, mis on ette nähtud kutseoskuse tunnistuse omanikele jätkuõppe läbimiseks, kui kutseoskuse tunnistused kaotasid või kaotavad kehtivuse ajavahemikul 1. veebruarist 2020 kuni 31. augustini 2020. Kõnealuse määruse artikli 2 lõikega 2 pikendatakse liidu ühtlustatud koodi „95“ märke kehtivusaega.
                  
               
                     (2)
                  
                  
                     Määruse (EL) 2020/698 artikli 2 lõikega 3 pikendatakse direktiivi 2003/59/EÜ (2) II lisas osutatud juhi kutsetunnistuse kehtivusaega, mis oleks lõppenud või lõpeks ajavahemikul 1. veebruarist 2020 kuni 31. augustini 2020.
                  
               
                     (3)
                  
                  
                     Itaalia esitas 13. juuli 2020. aasta kirjas, milles osutati määruse (EL) 2020/698 artikli 2 lõigetele 1, 2 ja 3, põhjendatud taotluse saada luba pikendada kõnealuse määruse artikli 2 lõigetes 1 ja 3 sätestatud tähtaega ajavahemikul 1. veebruarist 2020 kuni 31. augustini 2020 nelja kuu võrra. Itaalia esitas oma taotluse toetuseks lisateavet 15., 16., 17. ja 21. juulil 2020.
                  
               
                     (4)
                  
                  
                     Itaalia esitatud teabe kohaselt ei ole meetmete tõttu, mida Itaalia on võtnud COVID-19 leviku tõkestamiseks või piiramiseks, Itaalias kuni 31. detsembrini 2020 tõenäoliselt võimalik läbida ja sertifitseerida jätkuõpet, anda liidu ühtlustatud koodi „95“ märget ega uuendada juhi kutsetunnistust.
                  
               
                     (5)
                  
                  
                     Eelkõige peatas Itaalia ajavahemikul 9. märtsist kuni 28. maini 2020 kõik koolituskursused, sealhulgas direktiivis 2003/59/EÜ juhtide jätkuõppega seoses sätestatud kursused. Need koolituskursused algasid uuesti alles 2020. aasta juuni esimesel nädalal. Lisaks saab koolitusel ühel ja samal ajal osaleda üksnes väike arv kandidaate, et järgida suhtlemisdistantsi hoidmise reegleid, mis on kehtestatud viiruse leviku vältimiseks. Seetõttu on ülemäära palju juhte, kes peavad läbima koolituskursused.
                  
               
                     (6)
                  
                  
                     Olukord on eriti keeruline bussijuhtide jätkuõppe puhul. Itaalia esitatud teabe kohaselt omandasid paljud juhid, kes 10. septembril 2008 tegutsesid reisijateveoks kasutatavate sõidukite juhina, direktiivi 2003/59/EÜ artikli 4 alusel õiguse kutseoskuse tunnistusele. Tegelikkuses ja vastavalt direktiivi 2003/59/EÜ artiklile 4, artikli 8 lõikele 2 ja artikli 14 lõikele 2 kaotasid paljud niimoodi välja antud kutseoskuse tunnistused kehtivuse 2015. aasta septembri esimeses pooles, kuna Itaalia kasutas võimalust pikendada direktiivi 2003/59/EÜ artikli 8 lõikes 2 osutatud tähtaega kuni seitsme aastani. Sõidukijuhid, kes uuendasid oma kutseoskuse tunnistuse veidi enne selle kehtivuse lõppemist 2015. aastal, peavad seda taas uuendama 9. septembriks 2020. Itaalia hinnangul aegub 9. septembril 2020 rohkem kui 62 000 kutseoskuse tunnistust, mida ei ole seni veel uuendatud.
                  
               
                     (7)
                  
                  
                     Lisaks kaotavad ajavahemikul 11. septembrist 2007 kuni 31. detsembrini 2007 eksamite põhjal välja antud kutseoskuse tunnistused samuti kehtivuse ajavahemikul 11. septembrist kuni 31. detsembrini 2020.
                  
               
                     (8)
                  
                  
                     Peale selle kulub Itaalia esitatud teabe kohaselt 35-tunnise jätkuõppekursuse läbimiseks vähemalt viis päeva, kuid enamikul osalejatest kulub selleks kaks nädalat. Pärast kursuse edukat läbimist peavad osalejad taotlema taristu- ja transpordiministeeriumilt uut liidu ühtlustatud koodi „95“ märkega juhiluba, mis tõendab, et jätkuõpe on toimunud vastavalt direktiivile 2003/59/EÜ. Seepärast prognoosib Itaalia, et paljud juhid ei suuda tegevuse jätkamiseks vajalikku jätkuõppekursust ega haldustoiminguid läbida.
                  
               
                     (9)
                  
                  
                     Seoses määruse (EL) 2020/698 artikli 2 lõigetega 1, 2 ja 3 tuleks Itaaliale anda luba pikendada kõnealuse määruse artikli 2 lõigetes 1 ja 3 sätestatud vastavaid tähtaegu ajavahemikul 1. veebruarist 2020 kuni 31. augustini 2020 nelja kuu võrra,
                  
               ON VASTU VÕTNUD KÄESOLEVA OTSUSE:
         
            Artikkel 1
            Määruse (EL) 2020/698 artikli 2 lõigete 1 ja 2 kohaldamisel lubatakse Itaalial pikendada nelja kuu võrra artikli 2 lõikes 1 sätestatud tähtaegu ajavahemikul 1. veebruarist 2020 kuni 31. augustini 2020.
            Itaalial lubatakse pikendada nelja kuu võrra määruse (EL) 2020/698 artikli 2 lõikes 3 sätestatud tähtaegu ajavahemikul 1. veebruarist 2020 kuni 31. augustini 2020.
         
         
            Artikkel 2
            Käesolev otsus on adresseeritud Itaalia Vabariigile.
         
         
            Brüssel, 20. august 2020
            
               
                  Komisjoni nimel
               
               Adina-Ioana VĂLEAN
               
                  komisjoni liige
               
            
         
         
            (1)  ELT L 165, 27.5.2020, lk 10.
         
            (2)  Euroopa Parlamendi ja nõukogu 15. juuli 2003. aasta direktiiv 2003/59/EÜ reisijate- või kaubaveol kasutatavate teatavate maanteesõidukite juhtide alus- ja jätkuõppe kohta ning nõukogu määruse (EMÜ) nr 3820/85 ja nõukogu direktiivi 91/439/EMÜ muutmise ja nõukogu direktiivi 76/914/EMÜ kehtetuks tunnistamise kohta (ELT L 226, 10.9.2003, lk 4).